Boer op haar plaas vermoor | Netwerk24
Boer op haar plaas vermoor
Deur Martinette Hay 11 September 2019 06:02
Mienie Frost (72) is Vrydagaand (06/09) op haar plaas buite Bethlehem vermoor. Foto: Verskaf
"My ma is dood waar en waarvoor sy geleef het. Boer en plaas was in haar bloed."
Só sê Alana Koen, jongste dogter van Mienie Frost (72), wat Vrydagaand (06/09) op haar plaas buite Bethlehem vermoor is.
Frost, 'n varkboer van die plaas Tamboekiesbank, se lyk is Saterdagoggend (07/09) naby 'n begraafplaas in Bethlehem gevind.
Sy is vermoedelik tussen 20:00 en 22:00 deur 'n voormalige werknemer met 'n stomp voorwerp dood­geslaan. Haar lyk is daarna in 'n stormwaterpyp tussen die Utopia-begraafplaas en die skou­terrein versteek.
Sello Moeti (42) is Vrydagaand aangekeer nadat hy met die vermoorde Frost se bakkie gewaar is. Hy het Maandag (09/09) vlugtig in die hof verskyn. Hy sal Maandag (16/09) weer in die hof verskyn vir sy aansoek om borgtog. Hy bly in aanhouding.
Moeti is die seun van 'n voor­malige werker en het self in 'n stadium vir Frost gewerk.
'n Ander voor­malige werknemer van Frost het agterdogtig geraak toe hy sien die man gooi laatnag petrol in Frost se bakkie. Hy het die polisie ingelig.
"Ek het net geweet dis miesies se kar," sê hy.
Hy het jare lank op die plaas gewerk.
"Sy (Frost) het my help grootmaak. Ek het so baie by haar geleer.
"Sy het my geleer hoe om met varke en hoenders te werk. Sy het my met kennis gehelp, maar ook met my familie. Sy het baie mooi na ons almal gekyk."
Herkie Viljoen, voorsitter van die Bethlehem-beheerkamer, het aan Netwerk24 gesê Frost, wat alleen geboer het, is vermoedelik by die varkhokke oorval. Haar vuurwapen en flits is daar gevind.
"Sy het moontlik gaan kyk na een van haar varke wat kleintjies gekry het."
Ben Jacobs, Koen se verloofde, sê Frost het 'n helper op die buurplaas gaan aflaai wat haar met die varke gehelp het.
"Ons vermoed die verdagte het haar ingewag toe sy by die huis kom," sê Jacobs.
Volgens Viljoen is Frost se bure na haar plaas waar hulle die huis gesluit aangetref het. Die ligte het egter gebrand.
Later is die vuurwapen en flits gevind. 'n Yster, wat vermoedelik die moordwapen kan wees, en handskoene is op die toneel gevind.